**PRAVILNIK**

**O PROMICANJU SPOZNAJE O ŠTETNOSTI**

**UPORABE DUHANSKIH PROIZVODA**

Sukladno Zakonu o ograničavanju uporabe duhanskih proizvoda (NN br. 44/17.), i članku 51. Statuta Glazbene škole Pregrada (u daljnjem tekstu: Škola) Školski odbor na sjednici održanoj dana 29. rujna 2017. godine donio je:

 **PRAVILNIK**

**O PROMICANJU SPOZNAJA O ŠTETNOSTI DUHANSKIH PROIZVODA**

1. **OPĆE ODREDBE**

**Članak 1.**

Pravilnikom o promicanju spoznaja o štetnosti uporabe duhanskih proizvoda (u daljnjem tekstu: Pravilnik) utvrđuju se:

* mjere kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja
* promiču spoznaje o štetnosti uporabe duhanskih proizvoda
* utvrđuju preventivne mjere protiv pušenja
* nadzor nad provedbom ovog Pravilnika

**Članak 2.**

 Pod pojmom duhanski proizvodi smatraju se proizvodi koji sadrže duhan koji može biti genetski modificiran ili ne, a služi pušenju, šmrkanju, sisanju ili žvakanju.

 **Članak 3**.

 Pod pojmom pušenja duhanskih proizvoda podrazumijeva se uporaba duhanskih ili ostalih proizvoda na način da se udiše dim nastao njihovom izgaranju.

 **Članak 4.**

 Štetne posljedice pušenja su znanstveno dokazane pojave oštećenja zdravlja i bolesti koje skraćuju život pušača i nepušača, ako borave u istom zatvorenom prostoru u kojem se puši.

1. **MJERE ZA OGRANIČAVANJE UPORABE DUHANSKIH PROIZVODA**

 **Članak 5.**

 Zabranjeno je pušenje u svim zatvorenim prostorijama Škole i na svim otvorenim prostorima Škole koji su funkcionalni dio prostora Škole.

 **Članak 6.**

 Pojmom zatvorena prostorija Škole smatraju se: zbornica, učionice, soba ravnatelja, tajništvo i računovodstvo, sanitarni prostori, hodnici, kotlovnica, te svi ostali prostori koji se nalaze unutar cjelokupne školske zgrade.

 **Članak 7.**

 Oznake o zabrani pušenja trebaju biti istaknute na vidljivim mjestima u Školi u skladu s člankom 5. ovog Pravilnika.

1. **PREVENTIVNE MJERE PROTIV PUŠENJA**

 **Članak 8.**

Pod preventivnim mjerama protiv pušenja podrazumijevaju se sustavne i kontinuirane aktivnosti vezane uz promicanje spoznaja o štetnim posljedicama pušenja radi poboljšanja kvalitete života i očuvanja zdravlja kao:

* odgajati učenike tako da izgrade negativan odnos prema uporabi duhanskih proizvoda
* promicati tjelesno, duhovno i socijalno značenje zdravlja
* promicati usvajanje zdravih životnih navika u radu i ponašanju
* poticati učenike na razmišljanje i prihvaćanje pozitivnih životnih vrijednosti
* poticati učenike u pronalaženju zadovoljstva u radu i raznolikim školskim aktivnostima
* pomagati roditeljima i skrbnicima u ispravnom odgoju učenika
* upoznavati učenike i roditelje s propisima koji se odnose na ograničenje uporabe duhanskih proizvoda
* skrbiti o unapređivanju zdravlja učenika i preveniranju bolesti
* surađivati s ustanovama socijalne skrbi, zdravstvenim ustanovama i drugim odgovarajućim ustanovama, udrugama i tijelima

**Članak 9.**

 Škola je kao ustanova koja obavlja djelatnosti odgoja i obrazovanja obavezna promicati štetnosti uporabe duhanskih proizvoda za zdravlje u svim razrednim odjelima te i svim aktivnostima redovitog obrazovanja.

 **Članak 10.**

 Škola će promicanje spoznaje o štetnosti duhanskih proizvoda obavljati prema programu promicanja spoznaje o štetnosti duhanskih proizvoda za zdravlje koje donosi ministar znanosti i obrazovanja uz suglasnost ministra nadležnog za zdravstvo.

 **Članak 11.**

 Odredbi ovog Pravilnika o apsolutnoj zabrani pušenja u svim zatvorenim prostorijama i na svim otvorenim prostorima Škole obvezni su se pridržavati svi radnici Škole, učenici, roditelji, skrbnici kao i svi posjetitelji Škole.

1. **NADZOR**

 **Članak 12.**

 Ravnatelj Škole je odgovorna osoba za provedbu apsolutne zabrane pušenja u Školi kao ustanovi za odgoj i obrazovanje sukladno odredbama ovog Pravilnika.

1. **PRIJELAZNE I ZAVRŠNE ODREDBE**

 **Članak 13.**

Ovaj Pravilnik stupa na snagu osmog dana od dana objave na oglasnoj ploči Škole.

Ovaj Pravilnik objavljen je na oglasnoj ploči Škole dana 2. listopada 2017. godine, a stupio a snagu 10. listopada 2017. godine.

KLASA:021-04/17-01/04

URBROJ: 2214/01-380-17-01

U Pregradi, 29. rujna 2017.

 Predsjednica Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Marija Klanšek